Muutettu ehdotus: EUROOPAN PARLAMENTIN JA NEUVOSTON PÄÄTÖS monivuotisesta ohjelmasta (2004-2006) tieto- ja viestintätekniikan tehokkaaksi integroimiseksi yleissivistävän ja ammatillisen koulutuksen järjestelmiin Euroopassa (eLearning-ohjelma) (komission EY:n perustamissopimuksen 250 (2) artiklan nojalla esittämä)

2002/0303 (COD)

Muutettu ehdotus: EUROOPAN PARLAMENTIN JA NEUVOSTON PÄÄTÖS monivuotisesta ohjelmasta (2004-2006) tieto- ja viestintätekniikan tehokkaaksi integroimiseksi yleissivistävän ja ammatillisen koulutuksen järjestelmiin Euroopassa (eLearning-ohjelma)

1. TAUSTA

Ehdotuksen Euroopan parlamentin ja neuvostolle toimituspäivä (KOM(2002) 751 lopullinen - 2002/0303 (COD)): // 19.12.2002

Euroopan talous- ja sosiaalikomitean lausunto: // 26.3.2003

Alueiden komitean lausunto: // 10.4.2003

Euroopan parlamentin lausunto ensimmäisessä käsittelyssä: // 8.4.2003

2. KOMISSION EHDOTUKSEN TAVOITE

Ehdotuksen tavoitteena on edistää ja helpottaa tieto- ja viestintätekniikan tehokasta integroimista Euroopan yleissivistävän ja ammatillisen koulutuksen järjestelmiin järjestelmien laatua lisäävänä tekijänä ja keskeisenä osana niiden mukauttamista osaamisyhteiskunnan ja eurooppalaisen yhteiskunnallisen yhteenkuuluvuuden mallin tarpeisiin. Integrointia on ryhdytty nimittämään verkko-oppimiseksi eli eLearningiksi, ja sitä olisi pidettävä uutena koulutuksellisena työkaluna, joka täydentää ja tehostaa jo käytössä olevia välineitä. Ohjelmaehdotuksella pyritään hyödyntämään verkko-oppimisen mahdollisuuksia koulutuksen eurooppalaisen ulottuvuuden tehostamisessa sekä helpottamaan entistä jäsennetympää verkko-oppimiseen liittyvää yhteistyötä yhteisön eri ohjelmien ja välineiden sekä jäsenvaltioiden toimien välillä.

3. KOMISSION LAUSUNTO PARLAMENTIN TEKEMISTÄ TARKISTUKSISTA

Komissio voi hyväksyä parlamentin tekemistä 27 tarkistuksesta kokonaan tai periaatteessa 24 tarkistusta.

3.1 Komission kokonaan hyväksymät tarkistukset

Eräissä ohjelman alaan liittyvissä tarkistuksissa korostetaan opettajankoulutuksen merkitystä ohjelman yleisten tavoitteiden saavuttamisen kannalta samoin kuin Internet-pohjaista ystävyyskoulutoimintaa välineenä, jolla opettajat saavat työssään tieto- ja viestintätekniikan käyttöön ja eurooppalaiseen yhteistyöhön liittyvää opastusta. Tarkistuksissa 24 ja 25 täsmennetään, että toiminnan kohderyhmänä ovat sekä ensimmäisen että toisen asteen koulut. (Termillä "koulu" tarkoitetaan ehdotuksessa molempia asteita, ja tarkistuksen taustalla on halu välttää sekaannukset Barcelonan Eurooppa-neuvoston päätelmien kanssa - niissä viitataan nimenomaan toisen asteen oppilaitoksiin.) Tarkistuksissa 3 ja 14 tavoitteeksi asetetaan Internetin tehokas käyttäminen kriittisellä ja didaktisesti vastuullisella tavalla.

Toisessa ryhmässä tarkistuksia viitataan erityisiin kohderyhmiin, kuten vammaisiin, maaseudulla asuviin ja maahanmuuttajiin, samoin kuin sukupuolten tasa-arvoon. Kyse on tarkistuksista 2, 5 (vain englanninkielisen tekstin osalta), 8, 10, 20 ja 21.

Rahoitukseen liittyvissä tarkistuksissa 1 ja 7 esitetään, että ohjelman talousarvio olisi samalla tasolla kuin valmistelutoimien. Tämä voidaan hyväksyä. Tarkistus 17 on kompromissi, jolla muutetaan komission ehdotusta siten, että eurooppalaisten koulujen e-ystävyystoiminnan suhteellista rahoitusosuutta nostetaan ja toiminta-alan 1 Verkko-oppiminen digitaaliajan kahtiajaon torjunnassa suhteellista osuutta pienennetään vastaavasti. Muutos on linjassa ohjelman painopisteistä neuvostossa, Euroopan talous- ja sosiaalikomiteassa ja alueiden komiteassa käytyjen keskustelujen kanssa, ja komissio on valmis hyväksymään sen.

Niin ikään voidaan hyväksyä tarkistus 9, jolla ohjelman tavoitteisiin lisätään laadukkaiden eurooppalaisten multimediaohjelmistojen, -sisältöjen ja -palvelujen kehittämisen edistäminen.

Sama pätee tarkistuksiin 18 ja 19, joilla yksinkertaistetaan ohjelman hallintoa neuvoston ehdotusten suuntaisella tavalla.

Tarkistuksella 27 laajennetaan kansainvälistä yhteistyötä ja kehotetaan kiinnittämään huomiota Australiassa, Uudessa-Seelannissa ja Kanadassa toteutettuihin parhaisiin verkko-oppimiskäytäntöihin. Viittaus ei ole välttämätön, mutta komissio voi hyväksyä esittelijän ehdotuksen.

3.2 Komission osittain tai periaatteessa hyväksymät tarkistukset

Ohjelman alaan liittyvässä tarkistuksessa 11 laajennetaan opettajankoulutukseen liittyviä näkökohtia ystävyyskoulutoiminnassa ja korostetaan etenkin parhaiden käytäntöjen vaihtoa ja opettajien yhteistyön kehittämistä. Komissio on asiasta periaatteessa samaa mieltä, mutta ehdotettu teksti on erittäin pitkä, ja parhaat käytännöt mainitaan toistuvasti. Lisäksi komissio ehdottaa, ettei tekstissä mainittaisi "virtuaalisia harjoitustiloja", sillä tämä käsite aiheuttaisi ongelmia joillekin jäsenvaltioille.

Komissio ehdottaa, että kohta muotoillaan uudelleen seuraavasti:

e-ystävyyskoulutoiminta ja opettajankoulutuksen edistäminen: Alan toimilla tuetaan ja kehitetään edelleen koulujen verkottumista, jotta kaikki eurooppalaiset koulut pystyisivät rakentamaan pedagogisia kumppanuuksia jossakin muualla Euroopassa sijaitsevan koulun kanssa. Toiminnalla edistetään innovatiivisia yhteistyömuotoja ja laadukkaitten kasvatusmallien levittämistä sekä tehostetaan kieltenopiskelua ja kulttuurienvälistä vuoropuhelua. Hyvien toimintamallien vaihdon sekä kansainvälisten ja monialaisten projektien kautta kohteena ovat myös opettajien ja muiden kouluttajien taidot tieto- ja viestintätekniikan didaktisessa ja yhteistyökäytössä.

Tarkistuksella 6 lisätään johdanto-osaan kappale, jossa kehotetaan unionia ryhtymään ripeästi virtuaalikampuksia koskeviin toimiin erityisesti liikkuvuusohjelmien yhteydessä. Tarkistus voidaan hyväksyä periaatteessa. Komissio kuitenkin ehdottaa, että viittaus nykyisiin tai valmisteilla oleviin liikkuvuusohjelmiin (kuten Erasmus mundus) poistetaan, sillä viittauksen edellytyksenä olisi, että Erasmus mundus -ohjelma tullaan hyväksymään. Viittaus opetussuunnitelmiin olisi muotoiltava toisin, koska opetussuunnitelmat eivät kuulu komission toimivaltaan.

Tarkistuksen 12 alkuosa, jossa lisätään toiminta-alan d) Laaja-alaiset toimenpiteet tavoitteisiin laadukkaiden eurooppalaisten multimediaohjelmistojen, -sisältöjen ja -palvelujen kehittäminen, voidaan hyväksyä. Komissio kuitenkin poistaisi tarkistuksen loppuosan, jossa viitataan tutkimuksen, kehityksen, myynnin ja markkinoinnin edistämiseen, koska kaupalliset toimet eivät kuulu koulutusalan ohjelmien alaan.

Tarkistuksessa 13 lisätään tekstiin pitkäkestoisuutta täsmentävä selvennys. Tämä voidaan hyväksyä, mutta komissio tiivistäisi lisäyksen sen ytimeen, jottei tekstiä tehtäisi turhaan monimutkaiseksi. Komissio ehdottaa sanamuodoksi "eli jatkoon myös ohjelman päättymisen jälkeen".

Tarkistuksessa 15 on kyse sukupuolikysymysten valtavirtaistamista koskevasta strategiasta, ja se voidaan periaatteessa hyväksyä. Jotta toiminnan tasot esitettäisiin yhdenmukaisella tavalla, komissio muuttaisi kuitenkin tekstin sanamuotoa seuraavasti:

b) pyrkii saamaan aikaan synergiaa koulutuksen, tutkimuksen, sosiaalipolitiikan (myös sukupuolinäkökohtien valtavirtaistamisstrategian) ja aluekehityksen alalla toteutettavien muiden yhteisön ohjelmien ja toimien kanssa.

Tarkistuksessa 22 täsmennetään toiminta-alaan 2 Virtuaalikampukset kuuluvaa kansainvälisten tutkintojen suunnittelua sanalla "yhteisten". Lisäys ei tarkkaan ottaen ole välttämätön, koska yhteisyys on toimien olennainen piirre, mutta se voidaan hyväksyä.

Tarkistusta 26, jossa aiheena on kääntämiseen ja tulkkaamiseen liittyvän uuden teknologian kehittäminen, ei voida hyväksyä ehdotetussa sanamuodossa, koska siinä viitataan tutkimustoimintaan. Komissio ehdottaa seuraavaa sanamuotoa:

d a) Tuetaan projekteja, joissa testataan ja arvioidaan kääntämiseen ja tulkkaamiseen liittyvää uutta teknologiaa niiden soveltamiseksi tiedon jakamisessa ja koulutuksessa.

3.3 Komission hylkäämät tarkistukset

Tarkistuksessa 4 todetaan digitaalisen television suuri merkitys ja vaaditaan yhteentoimivuuden takaamista sähköisten viestintäverkkojen ja -palvelujen yhteisestä sääntelyjärjestelmästä 7. maaliskuuta 2002 annetun Euroopan parlamentin ja neuvoston direktiivin (puitedirektiivi) 2002/21/EY1 18 artiklan mukaisesti. Vaikka komissio onkin täysin samaa mieltä tarkistuksen asiasisällön kanssa, siinä vaadittavat toimet ulottuvat kauas koulutusalan ohjelmien toimialan ulkopuolelle. Tarkistusta ei näin ollen voida hyväksyä.

Tarkistuksessa 16 ehdotetaan rahoituspuitteiden korottamista 36 miljoonasta 54 miljoonaan euroon tarkistusten 1 ja 7 hengessä. Tässä vaiheessa komissio joutuu kuitenkin pitäytymään alkuperäisessä ehdotuksessaan.

Tarkistuksessa 23 esitettyä eurooppalaisten opettajankoulutusohjelmien kehittämistä ei voida hyväksyä, sillä opettajankoulutus kuuluu jäsenvaltioiden yksinomaiseen toimivaltaan.

3.4 Muutettu ehdotus

Ottaen huomioon EY:n perustamissopimuksen 250 artiklan 2 kohdan komissio muuttaa ehdotustaan edellä esitetyllä tavalla.